钦定古今图书集成/理学汇编/文学典/第172卷 > 吴讷文章辩体 > 《说解》
## 钦定古今图书集成/理学汇编/文学典/第172卷 > 吴讷文章辩体 > 《说解》

按：说者，释也，述也。解说义理而以己意述之也。说之
名，起自吾夫子之《说卦》。厥后汉许慎著《说文》，盖亦祖
述其名而为之辞也。魏晋六朝文载《文选》，而无其体。
独陆机《文赋》备论作文之义，有曰：“说炜煜而谲诳”，是
岂知言者哉？至昌黎韩子，悯斯文之日弊，作《师说》，抗
颜为学者师。迨柳子厚及宋室诸大老出，因各即事
即理而为之说，以晓当世，以开悟后学。繇是六朝陋
习，一洗而无馀矣。卢学士云：“说须自出己意，横说竖
说，以抑扬详赡为上。”若夫解者，亦以讲释解剥为义，
其与说亦无大相远焉。